Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 28 Medi 2018.

**Presennol**:

Mrs Marian Wyn Jones (Cadeirydd), Dr Tzo Zen Ang, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Dr Griff Jones, Dr Karen Jones, Mr Marc Jones, Sir Paul Lambert, Mr Gethin Morgan, Dr Lorrie Murphy, Ms. Ellen Parry Williams, Miss Julie Perkins, Miss Ruth Plant, Yr Athro Jo Rycroft-Malone, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Mr Tudur Williams, Ysgrifennydd y Brifysgol, Cyfarwyddwr Gweithredol Marchnata, Cyfarwyddwr Adnoddau Dynol a'r Cyfarwyddwr Cyllid.

**Ymddiheuriadau**:

Dr Tomos Dafydd, Yr Athro Gillian Davies, Mrs Alison Lea-Wilson, Yr Athro Gareth Roberts, Dr Olwen Williams.

**TRAFODAETH STRATEGOL**

Yn ystod y bore, cyn cyfarfod y Cyngor, cyfarfu aelodau'r Cyngor ag aelodau o'r Pwyllgor Gweithredu i ystyried strategaeth tymor hir y Brifysgol. Cafwyd cyflwyniadau gan David Blaney, Prif Weithredwr HEFCW, yr Is-ganghellor, Dirprwy Is-ganghellorion, a'r Deoniaid. Canolbwyntiodd y trafodaethau ar sefyllfa gyffredinol Addysg Uwch yng Nghymru a'r DU, y sialensiau sydd o'n blaenau, cynaliadwyedd ariannol, y strategaeth ystadau, gan edrych yn ôl ar y ddarpariaeth yn erbyn y cynllun strategol diwethaf, a chyfeiriad strategol y Brifysgol yn y dyfodol, gan gynnwys strategaeth academaidd ar gyfer pob un o'r Colegau.

Cytunwyd i barhau â'r trafodaethau hyn drwy'r Pwyllgor Strategaeth a'r Cyngor gyda'r bwriad o ddatblygu cynllun erbyn mis Tachwedd i roi cynaliadwyedd ariannol, a chynllun strategol newydd erbyn haf 2019.

**CROESO**

Croesawyd Tudur Williams, cynrychiolydd newydd y staff anacademaidd, gan y Cadeirydd i'w gyfarfod cyntaf o'r Cyngor. Diolchodd y Cadeirydd hefyd i Mr David Williams am ei bresenoldeb a dymunodd holl aelodau'r Cyngor yn dda iddo yn ystod ei driniaeth.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

 **Alwyn Roberts**, cyn-fyfyriwr, aelod staff, Dirprwy Brifathro, aelod o Gyngor y Brifysgol, Dirprwy Ganghellor a Chadeirydd y Cyngor a Chymrawd er Anrhydedd

**John Meirion Davies**, cyn-ddarlithydd a Llyfrgellydd y Coleg Normal

 **Julia Davies**, aelod staff yn yr Ysgol Seicoleg

 **Bruno Bessonies**, cyn aelod o staff yn y Gwasanaethau Masnachol

Safodd yr aelodau er cof amdanynt.

**LLONGYFARCHIADAU**

**Ar dderbyn Cadair Athro er Anrhydedd:**

Simon Gollins, Gwyddorau Meddygol

**Fe wnaeth y Cadeirydd hefyd longyfarch:**

Gwasanaeth Cwnsela'r Brifysgol a Rhaglen Doethuriaeth Seicoleg Glinigol Gogledd Cymru sydd, ar ôl cydweithio arloesol, wedi cael eu rhoi ar y rhestr fer am Wobr Addysg Uwch y Times yn y dosbarth 'Cymorth Rhagorol i Fyfyrwyr'.

Y Brifysgol sydd wedi ennill gwobrau am y rheolaeth amgylcheddol orau, y rhyngrwyd gorau i fyfyrwyr, a'r nod ansawdd llety rhyngwladol, yn y National Student Housing Awards. Mae'r gwobrau wedi eu seilio'n gyfan gwbl ar sylwadau gan ddegau o filoedd o fyfyrwyr yn y DU i arolwg a luniwyd gan Red Brick Research.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 13 Gorffennaf 2018.
2. Gan gyfeirio at:

[1] **Codi Arian** (tudalen 3); nodwyd y dygir fersiwn ddrafft y Polisi Derbyn Rhoddion i gyfarfod nesaf y Cyngor.

 [2] **UKVI** (tudalen 3); Yn Awst derbyniodd y Brifysgol ganlyniad ymweliad Mawrth gan y Tîm HEAT. Roedd y llythyr yn nodi nad oedd unrhyw bryderon ynghylch sut mae'r Brifysgol yn monitro ei staff rhyngwladol (dan y prosesau fisa Haen 2/5), ond roedd yr ymweliad wedi nodi nad oedd y Brifysgol yn cydymffurfio'n llwyr â'i dyletswyddau Haen 4 wrth fonitro presenoldeb myfyrwyr, yn arbennig nad oedd y Brifysgol wedi gweithredu ei pholisi presenoldeb yn gywir.

 Nodwyd bod y Brifysgol, cyn ymweliad HEAT, wedi dechrau gweithredu proses newydd i fonitro presenoldeb myfyrwyr. Felly cadarnhaodd y Swyddfa Gartref eu bod yn fodlon bod y Brifysgol yn cymryd y camau perthnasol i sicrhau bod system gadarn yn ei lle. Cadarnhawyd y bydd y Swyddfa Gartref yn parhau gyda Statws Noddwr cyfredol y Brifysgol, ond dywedwyd wrth y Brifysgol y bydd y tîm HEAT yn ail-ymweld o fewn y 12 mis nesaf i sicrhau bod y Brifysgol wedi gwella ei phrosesau.

 Mae Cynllun Gweithredu yn ei le i sicrhau bod yr holl bryderon a godwyd yn cael sylw fel mater o flaenoriaeth. Mae cynnydd yn cael ei fonitro gan y Grŵp Cydymffurfio â'r UKVI, gan adrodd i'r Grŵp Tasg Cydymffurfio.

 [3] **Adolygiad Effeithiolrwydd Llywodraethu** (tudalen 4); Dywedodd Ysgrifennydd y Brifysgol fod Dr Chris Turner wedi cael ei gyflogi i gyflawni ein Hadolygiad Effeithiolrwydd Llywodraethu. Treuliodd Dr Turner beth o'i yrfa gynnar ym Mhrifysgol Bangor ac roedd yn Ysgrifennydd y Brifysgol yng Ngholeg Meddygaeth Prifysgol Cymru ac yna'n Gofrestrydd Academaidd a Chyfarwyddwr Llywodraethu a Chydymffurfiaeth ym Mhrifysgol Caerdydd nes iddo ymddeol. Mae Dr Turner wedi cwrdd â'r Cadeirydd ac Ysgrifennydd y Brifysgol a bydd hefyd yn dod i gyfarfod y Cyngor a rhai is-bwyllgorau ym mis Tachwedd. Mae holiadur yn cael ei gwblhau a fydd yn cael ei anfon at holl aelodau'r Cyngor a bydd hyn yn cael ei ddilyn gyda chyfweliadau un i un.

 [4] **Tŵr Alun Roberts** (tudalen 7); Bydd adroddiad yn cael ei ddarparu i gyfarfod nesaf y Cyngor.

 [5] **Aelodaeth y Senedd** (Tudalen 8); Dywedodd Ysgrifennydd y Brifysgol y cynhaliwyd ymgynghoriad â'r Senedd ym mis Awst. Ni dderbyniwyd unrhyw wrthwynebiad i'r cynigion aelodaeth diwygiedig a diweddarwyd a chyhoeddwyd yr Ordinhad. Mae enwebiadau yn cael eu derbyn ar hyn o bryd ar gyfer aelodaeth o'r Senedd.

1. Darparwyd cofnod gweithredu yn nodi cynnydd ar yr holl gamau gweithredu sydd heb eu cyflawni yn y Cyngor. Nododd y Cyngor gynnydd a chamau gweithredu a gwblhawyd.

**MATERION YR IS-GANGHELLOR**

Rhoddodd yr Is-ganghellor wybodaeth ddiweddaraf i'r Cyngor ar y sefyllfa bresennol yn ymwneud â Pontio. Dros y misoedd diwethaf, dilynwyd trywydd newydd wrth geisio setlo'r anghydfod â Galliford Try ynghylch Pontio. Rydym wedi ailgyflogi cyn-ymgynghorydd ar y project, John Frazer, i'n helpu i ddod i gyfaddawd gyda Galliford Try. Roedd Mr Frazer yn fonitor dros Lywodraeth Cymru ar broject Pontio yn ystod y cyfnod adeiladu ac mae'n fantais iddo gynnal perthynas dda gyda'r uwch staff yn Galliford Try trwy gydol y cyfnod adeiladu.

Mae'r Brifysgol a Galliford Try wedi cytuno i roi'r gorau i ddefnyddio cyfreithwyr am gyfnod o dri mis (Awst i Hydref) er mwyn rhoi cyfle i Mr Frazer weithredu fel brocer yn yr anghydfod. Mae Mr Frazer wedi cael sawl cyfarfod ar wahân gyda'r Is-ganghellor a'r staff uwch yn Galliford Try. Gwnaed rhywfaint o gynnydd o ran 'culhau'r bwlch' rhwng y partïon, gyda Galliford Try yn awr yn gofyn am £33.5m yn erbyn £32m. Gwaetha'r modd, mae Galliford Try hefyd yn ceisio tynnu mater datrys Canolfan Fôr Cymru i mewn i'r trafodaethau.

**ADRODDIAD Y PWYLLGOR GWEITHREDU**

Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Gorffennaf a mis Medi 2018 (ynghlwm fel Atodiad I i’r copi swyddogol o’r cofnodion).

**ADRODDIAD AROLWG CENEDLAETHOL MYFYRWYR**

Nododd y Cyngor berfformiad y Brifysgol yn yr Arolwg Cenedlaethol Myfyrwyr (NSS). Mae hwn yn arolwg blynyddol, wedi'i fwriadu ar gyfer israddedigion ar eu blwyddyn olaf, gan gasglu barn myfyrwyr ynghylch ansawdd eu cyrsiau. Nodwyd y canlynol:

[1] Roedd cyfradd boddhad cyfartalog Bangor o 88% yn is na'r llynedd (90%). Fodd bynnag, gostyngodd cyfartaledd y DU o 84% i 83% fel bod Bangor yn y 9fed safle o blith prifysgolion anarbenigol y DU. Dyma ein 5ed flwyddyn yn olynol yn y 10% uchaf o brifysgolion y DU.

[2] Mae amrywiad sylweddol ar draws Ysgolion, ac mae llawer o bynciau gyda record dda wedi gwneud yn dda eto; mae hyn yn cynnwys 22 o feysydd pwnc sydd yn yr 20 uchaf yn y DU, gyda 5 ohonynt yn gyntaf yn y DU.

[3] Mae'r gostyngiad o 2% yn bennaf o ganlyniad i nifer fach o ysgolion, sydd wedi gwneud yn dda yn y gorffennol, ond ei bod yn ymddangos i'r streic effeithio'n negyddol arnynt.

[4] Nodwyd perfformiad gwael yr Ysgol Addysg a'r Ysgol Gwyddorau Gofal Iechyd yn ystod y blynyddoedd diwethaf. Mae'r Ysgolion hyn yn ffurfio 18% o ymatebion i'r NSS ac maent yn cynrychioli rhan bwysig o berfformiad y Brifysgol. Mae camau gweithredu ar y gweill yn y ddwy ysgol i liniaru'r problemau.

[5] Mynegodd Undeb y Myfyrwyr siom gyda'u canlyniad, er ei fod yn cyd-fynd â gweddill y sector, ac ar hyn o bryd maent yn gweithio ar strategaeth i sicrhau eu bod yn hysbys yn ehangach.

**Y DIWEDDARAF AR RECRIWTIO**

1. Cafwyd adroddiad gan yr Is-ganghellor y sefyllfa bresennol mewn perthynas â recriwtio myfyrwyr. Nodwyd:

[1] Roedd y Pwyllgor Gweithredu wedi derbyn diweddariadau wythnosol ar recriwtio myfyrwyr, gan gymharu nifer y myfyrwyr a dderbyniwyd gyda'r un pwynt y llynedd, a'r nifer sydd ei angen er mwyn sicrhau cofrestriadau yn unol â'r rhagolygon ariannol. Mae'r ffigurau diweddaraf yn amcangyfrif bod y risg mewn perthynas ag incwm ffioedd dysgu yn ddiffyg o tua £4.2m drwodd a thro.

[2] Mae niferoedd myfyrwyr Cartref / UE wedi sefydlogi gyda'r prif ddiffyg ar lefel israddedig, oherwydd y gostyngiad demograffig a chystadleuaeth ffyrnig.

[3] Mae niferoedd myfyrwyr tramor yn dangos diffyg ar lefel israddedig ond mae cynigion yn dal i gael eu gwneud.

1. Hefyd ystyriwyd adroddiad interim gan Gyfarwyddwr Gweithredol Marchnata ar y gweithgarwch recriwtio myfyrwyr dros gyfnod yr haf, gan gynnwys cadarnhau a chlirio. Roedd hwn yn nodi cystadleuaeth eithriadol o du prifysgolion eraill am fyfyrwyr cartref a thramor ac yn nodi sut y defnyddiwyd y buddsoddiad ychwanegol o £465k a arweiniodd at gynyddu diddordeb ym Mhrifysgol Bangor. Bydd effeithiolrwydd gweithgareddau penodol yn cael ei fonitro pan fydd data cofrestru ar gael a bydd y gwersi a ddysgir a dadansoddi data pellach yn cael eu defnyddio i ddylanwadu ar ymgyrchoedd gwario a thargedu yn y flwyddyn gyfredol. Gwneir arolwg hefyd o'r rhai a oedd wedi derbyn cynigion ond na ddaethant i Fangor.
2. Nododd yr Is-ganghellor y camau sydd ar y gweill i annog myfyrwyr o Goleg Bangor Tsieina i ddod i Fangor am eu blynyddoedd astudio olaf, trwy ddefnyddio bwrsariaethau. Mae'r Brifysgol hefyd yn gwneud cais i Weinyddiaeth Addysg Tsieina i gynyddu nifer y myfyrwyr a dderbynnir i Goleg Bangor Tsieina.
3. Tynnwyd sylw at feysydd twf posibl yn y dyfodol, gan gynnwys yr Unol Daleithiau ac Ewrop. Gofynnodd y Cyngor am gynllun busnes yn cysylltu buddsoddiad pellach gyda thwf incwm, a gefnogir gan dystiolaeth o weithgareddau recriwtio diweddar. Bydd angen gosod camau gweithredu'r cynllun yn nhrefn eu blaenoriaeth.

**NEWYDDION ARIANNOL DIWEDDARAF**

1. Rhoddodd y Cyfarwyddwr Cyllid sicrwydd i aelodau'r Cyngor fod canlyniad 2017/18 yn welliant ar ragolwg chwarter 3. Bydd y cyfrifon terfynol ar gyfer 2017/18 yn cael eu cyflwyno i gyfarfod mis Tachwedd y Cyngor.
2. Ystyriodd y Cyngor adroddiad a oedd yn rhoi'r sefyllfa ddiweddaraf i'r Cyngor ar ôl cyflwyno Rhagolygon Ariannol 5 mlynedd 2018 ddiwedd mis Gorffennaf. Roedd hwn yn adlewyrchu'r materion a gytunwyd yng nghyfarfod y Cyngor yng Ngorffennaf. Roedd y papur yn crynhoi cynnydd o ran adolygu holl gynigion yn ymwneud â chyllideb Colegau a Gwasanaethau Proffesiynol yn erbyn amcan cychwynnol o welliant o £3m i gyd-fynd â'r cynnig o arbedion cyflogau o £2m y cytunwyd arno ac a ymgorfforwyd yn y rhagolygon a gyflwynwyd.
3. Nodwyd y camau lliniaru y cytunwyd arnynt gan y Pwyllgor Gweithredu i roi sylw i'r diffyg mewn ffioedd dysgu. Cynhaliwyd cyfarfodydd gyda'r holl Ddeoniaid a Chyfarwyddwyr Gwasanaethau Canolog ym mis Awst i nodi arbedion; £1.3m yn Adrannau / Gwasanaethau Canolog/Colegau; £2m yn Ystadau (gan nodi grant HEFCW) a £0.5m mewn Neuaddau. Fodd bynnag, mae hyn yn dal i adael diffyg o £1.2m.
4. Rhoddodd yr Is-ganghellor wybod i'r Cyngor ar y trafodaethau a'r cynlluniau diweddar ar gyfer rhoi sylw i'r bwlch ariannol, yn 2018/19 a thu hwnt. Ceir manylion hynny yn adroddiad y Pwyllgor Gweithredu i'r Cyngor. Bydd angen toriad pellach i eitemau heb fod yn gyflogau a gofynnwyd i'r Deoniaid a'r Dirprwy Is-gangellorion nodi arbedion cyflog yn eu gwahanol feysydd.
5. Gofynnwyd i'r Pwyllgor Gweithredu lunio cynllun ar gyfer cyfarfod Tachwedd y Cyngor, sy'n cwrdd â'r sialensiau ariannol tymor byr a chyfeiriad strategol a chynaliadwyedd ariannol tymor hwy, er mwyn sicrhau llwyddiant y Brifysgol i'r dyfodol.

**ARDAL GWYDDONIAETH A THECHNOLEG**

1. Yn ei gyfarfod yng Ngorffennaf, cytunodd y Cyngor i gefnogi gwaith pellach, o fewn y gyllideb a oedd ar gael, ar gyfres o opsiynau wedi asesu eu risg a'u costio, sydd wedi eu seilio ar gynllun ariannol cadarn a strategaeth recriwtio ar gyfer y Brifysgol.
2. Mae Bwrdd yr AGTh wedi ailystyried yr achos busnes ac ystyriwyd rhestr hir o 23 o wahanol opsiynau'n ymwneud ag adnewyddu ac ymestyn yr Adeilad Coffa, adnewyddu Tan yr Allt, defnyddio Adeilad Deiniol i ddiben arall a gwagio Tŵr Alun Roberts. Gellir lleihau'r gwaith o adnewyddu ac ymestyn yr Adeilad Coffa ar sail y cyllid sydd ar gael. Nodwyd y cytunwyd ar ddull mwy syml o weithredu ac nad oes angen ymgynghorwyr allanol mwyach.
3. Nododd y Cyngor y cynnydd a wnaed hyd yma ac y bydd cyfres o opsiynau cyflawn yn cael eu hystyried yng nghyfarfod y Cyngor ym mis Tachwedd. Y gobaith yw y bydd eglurder erbyn yr amser hwnnw ynghylch yr arian sydd ar gael gan Fargen Twf Gogledd Cymru.

**PARTNERIAETHAU STRATEGOL**

1. Cyflwynodd yr Athrawon Turnbull a Rycroft-Malone adroddiad ar gynnydd a chamau gweithredu sy'n ymwneud ag amrywiaeth o brojectau sylweddol a drafodwyd yn flaenorol yn y Cyngor: Dyfodol Niwclear, a gaiff ei ariannu gan raglen Sêr Cymru Llywodraeth Cymru; datblygiadau diweddar yn ymwneud ag Addysg Feddygol; ac Addysg Gychwynnol Athrawon yng Ngogledd Cymru. Mae pob un o'r partneriaethau hyn wedi'i seilio ar bartneriaeth strategol â phrifysgol arall yn y DU. Mae pob cyfle cydweithredol yn cael eu datblygu dan arweiniad Dirprwy Is-ganghellor a Deon Coleg ar lefel Weithredol.

[1] **Dyfodol Niwclear**: Nodwyd bod dau grŵp ymchwil wedi'u sefydlu a bod cyfleuster hydrolig thermol yn cael ei ddatblygu yn M-SParc.

[2] **Addysg Feddygol**: Mae cynlluniau ar y gweill ar gyfer mewnlif o 20 o fyfyrwyr graddedig yn 2019 ac mae trafodaethau gyda Phrifysgol Caerdydd yn ystyried ffrydiau bwydo sydd eisoes ar waith. Nodwyd pwysigrwydd y project ar gyfer denu myfyrwyr sy'n byw yng Nghymru a myfyrwyr cyfrwng Cymraeg, er y gallai'r ddibyniaeth gychwynnol ar ffrydiau bwydo i recriwtio gyfyngu ar ddyheadau yn y tymor byr.

[3] **Addysg Gychwynnol Athrawon**: Mae trafodaethau'n parhau gyda Phrifysgol Caer ynghylch cwotâu a lle bydd yr addysgu'n digwydd.

1. Nododd y Cyngor gynnydd a sefyllfa bresennol pob un o'r gwahanol bartneriaethau.

**LLYWODRAETHU ACADEMAIDD**

1. Yn ei gyfarfod yng Ngorffennaf, derbyniodd y Cyngor adroddiad drafft yr Adolygiad Gwella Ansawdd. Cyhoeddwyd yr adroddiad terfynol gan yr Asiantaeth Sicrhau Ansawdd (QAA) ar 2 Awst 2018. Ystyriodd y Cyngor yr adroddiad terfynol a'r cynllun gweithredu cysylltiedig a nodwyd y pwyntiau canlynol:

[1] Mae'r Brifysgol wedi cyflawni'r gofynion sylfaenol, sy'n golygu bod gan y Brifysgol drefniadau cadarn ar gyfer sicrhau safonau academaidd, rheoli ansawdd academaidd a gwella ansawdd y profiad a gaiff myfyrwyr.

[2] Nododd yr adroddiad dri maes i'w cymeradwyo; tri chadarnhad mewn meysydd lle nododd y Brifysgol fod gwaith yn mynd rhagddo i roi sylw i rai materion; ac ni chafwyd unrhyw argymhellion.

1. Hefyd, ystyriodd y Cyngor yr adroddiad blynyddol QA, a oedd yn nodi'r datblygiadau allweddol a ddigwyddodd yn y flwyddyn academaidd 2017/18.
2. Gan ystyried y ddau adroddiad, ***cytunodd***  y Cyngor bod ganddynt y lefel uchaf o hyder wrth lofnodi'r datganiadau sicrhau ansawdd blynyddol ym mis Tachwedd.

**DATGANIAD AR GAETHWASIAETH A MASNACHU POBL**

Cyflwynodd Ysgrifennydd y Brifysgol ddatganiad blynyddol y Brifysgol ar gaethwasiaeth a masnachu pobl. Nodwyd bod y Datganiad wedi'i ddiweddaru i adlewyrchu newidiadau yn y flwyddyn ddiwethaf a nodwyd bod mwyafrif y camau gweithredu ar y cynllun gweithredu bellach wedi'u cwblhau. ***Cymeradwyodd*** y Cyngor y datganiad sydd i'w atodi wrth Gyfrifon y Brifysgol am 2017/18.

**ADRODDIAD UNIONDEB ACADEMAIDD**

1. Mae'r Brifysgol yn cydnabod pwysigrwydd cynnal y safonau uchaf o ran uniondeb ymchwil ac felly mae'n cydymffurfio â Choncordat Prifysgolion y DU i Gefnogi Uniondeb Ymchwil. Dros y degawd diwethaf ni chodwyd unrhyw achosion.
2. Nododd y Cyngor fod un achos wedi'i godi yn 2017-18, mewn perthynas â deunyddiau ymchwil a gyhoeddwyd gan ymchwilydd o Brifysgol Bangor. Sail y gŵyn oedd na roddwyd cydnabyddiaeth ddigonol i waith cyn-fyfyriwr PhD mewn cyhoeddiad. Sefydlwyd Panel Ymchwilio a phenderfynwyd nad oedd y cyhuddiad wedi'i gadarnhau a rhoddwyd gwybod i'r achwynydd a'r ymatebydd am hynny.

**PWYLLGOR ARCHWILIO A RISG**

1. Cymeradwywyd adroddiad cyfarfod y Pwyllgor Archwilio a Risg a gynhaliwyd 12 Medi 2018 (ynghlwm fel Atodiad II i gopi swyddogol y cofnodion).
2. Cytunodd y Cyngor ag argymhelliad y Pwyllgor i gymeradwyo'r Polisi Rheoli Risg diwygiedig, a bod adolygiad o'r Archwaeth am Risg yn cael ei ystyried ar adeg briodol.

**PWYLLGOR DISWYDDIADAU**

1. Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 13 Gorffennaf 2018 (ynghlwm fel Atodiad III i gopi swyddogol y Cofnodion).
2. Cymeradwyodd y Cyngor yr argymhelliad y dylai staff gyda chontractau cyfnod penodol a oedd i fod i ddod i ben rhwng 1 Awst 2018 a 31 Ionawr 2019 gael eu diswyddo pe na bai unrhyw swyddi eraill addas yn cael eu pennu iddynt.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar y trafodaethau a gynhaliwyd dros yr haf gan y Pwyllgor Enwebiadau a Llywodraethu (ynghlwm fel Atodiad IV i gopi swyddogol y cofnodion).
2. Cytunodd y Cyngor gyda'r argymhelliad y dylid penodi'r Athro Gareth Roberts yn Gadeirydd y Pwyllgor Iechyd a Diogelwch am gyfnod o 4 blynedd o 1 Hydref 2018.

**PWYLLGOR DWYIEITHRWYDD**

Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 13 Gorffennaf (ynghlwm fel Atodiad V i gopi swyddogol y cofnodion).

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol gan gynnwys trafodaethau ar y Cynllun Pensiwn USS a'r anghydfod ynghylch hynny, a'r Cod Taliadau CUC.
2. **Pensiynau USS:** Ystyriodd y Cyngor ymgynghoriad gan Universities UK ynghylch argymhellion y Panel Arbenigol ar y Cyd ar y cynllun pensiwn USS. (Fe wnaeth 10 aelod o'r Cyngor ddatgan budd fel aelodau o'r Cynllun.) Nodwyd, pe bai'r holl bartïon yn derbyn argymhellion y Panel yn llawn, y canlyniad fyddai y gellid darparu buddion presennol, namyn swm cyfatebol y cyflogwr o 1%, ar gyfraniad cyflogwr o 20.1% o gyflog.

Ystyriodd y Cyngor y costau a'r risgiau a oedd yn gysylltiedig ag argymhellion y Panel, wedi'u cydbwyso yn erbyn yr effaith niweidiol ar y sefydliad, ei staff a'i fyfyrwyr pe na lwyddid i ddatrys y mater yn fuan. O ystyried popeth, cefnogodd yr argymhelliad fel sefyllfa dros dro bragmatig, gan nodi bod angen rhoi ystyriaeth bellach i sefyllfa hir-dymor y cynllun pensiwn USS, a bod y Cyngor yn edrych ymlaen at ddull gweithredu ar y cyd y cytunir arno.

1. **Cod Taliadau CUC:** Ystyriwyd y Cod Taliadau CUC newydd gan y Cyngor. Mae'r Cod yn rhoi eglurder ynghylch arfer da ar sut i bennu tâl teg a phriodol i Is-gangellorion a staff uwch eraill mewn prifysgolion. Wrth ei wraidd mae'r her i fod yn fwy eglur a gwell am egluro beth yw natur sefydliadau, beth maent yn ei gyflawni a beth mae hyn yn ei olygu mewn gwirionedd. Nodwyd bod y Cod yn wirfoddol ar sail *gweithredu neu egluro*.

Cytunodd y Cyngor fel a ganlyn:

[1] Bod y Brifysgol yn mabwysiadu egwyddorion y Cod ac yn cynnwys datganiad cyhoeddus i'r perwyl hwnnw yn adroddiad blynyddol y Pwyllgor Taliadau a'i Gylch Gorchwyl.

[2] Bod y Brifysgol yn ymgorffori uchafbwyntiau'r Cod o fewn set ddiwygiedig o Gylch Gorchwyl.

[3] Bydd y Pwyllgor Taliadau yn gyfrifol am benderfynu ar gyflog yr Is-ganghellor, y rheini sydd ar Bwyllgor Gweithredu'r Brifysgol neu sy'n derbyn cyflogau sy'n uwch na £100k.

[4] Mae'r Pwyllgor Enwebiadau a Llywodraethu yn rhoi sylw dyledus i Gylch Gorchwyl a chyfansoddiad diwygiedig ac yn argymell i'r Cyngor rai y gellid eu penodi gan y Cyngor i wasanaethu ar y Pwyllgor Taliadau, gan gynnwys staff a myfyrwyr.

[5] Sefydlir Grŵp Adolygu Cyflogau Uwch i ystyried cyflogau'r rhai sy'n uwch na'r rhai ar y raddfa gyflogau sengl ond na fyddai'n cael eu hystyried yn uniongyrchol gan y Pwyllgor Taliadau.

1. Cytunodd y Cyngor i ddyfarnu Statws Emeritws i'r Athro Andrew Lemmey a'r Athro Igor Perepichka.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, ac roedd yn falch o weld eu bod wedi cynyddu.

**NEWYDDION DIWEDDARAF UNDEB Y MYFYRYWR**

Derbyniodd y Cyngor adroddiad gan Undeb y Myfyrwyr a'u gweithgareddau diweddar, gan gynnwys yr Wythnos Groeso, Serendipedd; a Chynhadledd Arweinyddiaeth Myfyrwyr a gynhaliwyd yn ddiweddar. Ystyriwyd blaenoriaethau'r Tîm Sabothol a nodwyd bod Undeb y Myfyrwyr yn datblygu cynllun strategol newydd o 2019/20. Mae'r UMCB wedi canolbwyntio ar sicrhau bod yr iaith Gymraeg wedi'i hymgorffori yn holl weithgareddau Undeb y Myfyrwyr ac mae'r Gymdeithas Ddrama Gymraeg wedi ailddechrau.

**SELIO**

Cadarnhaodd y Cyngor selio’r dogfennau a restrwyd yn Agendum 17.